Diari Oficial de la Generalitat Valenciana


Sumari del DOGV 5136, del 16-11-2005 (2005/12361)

Informació pública de l'Acord d'11 de novembre de 2005, de la mercantil Ciutat de la Llum, SAU, per la qual es realitza una convocatòria pública per al patrocini de produccions audiovisuals a la Comunitat Valenciana a produir en el Complex Industrial Audiovisual Ciutat de la Llum d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5136

Data del DOGV
:   16-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/12121


Data del document
:   11-11-2005

Organisme emissor
:   Ciutat de la Llum, SA

Tipus de document
:   Acord

Anàlisi jurídica

 Descriptors 

:   * ajuda pública
    * producció cinematogràfica
    * indústria audiovisual
    * producció audiovisual
    * publicitat
    * suport econòmic

Informació pública de l'Acord d'11 de novembre de 2005, de la mercantil Ciutat de la Llum, SAU, per la qual es realitza una convocatòria pública per al patrocini de produccions audiovisuals a la Comunitat Valenciana a produir en el Complex Industrial Audiovisual Ciutat de la Llum d'Alacant. [2005/F12666]
  
En data 11 de novembre de 2005, la mercantil Ciutat de la Llum, SAU, representada pel seu director general i apoderat José María Rodríguez Galant, ha adoptat, amb el vistiplau del president del Consell d'Administració, Luis Lobón Martín, l'acord que a continuació es transcriu:
  
«I. La mercantil Ciutat de la Llum, SAU, té com a objecte la promoció, organització i gestió de totes les activitats que requerisca la construcció, posada en funcionament i explotació de l'actuació denominada Ciutat de la Llum, delimitada en el PEDUI Ciutat de la Llum d'Alacant, en l'àmbit qualificat com a sòl lúdic recreatiu i de totes les instal·lacions i activitats que existisquen o es desenvolupen en esta, així com la construcció, posada en funcionament i explotació d'instal·lacions audiovisuals de qualsevol gènere.
  
Dins de tal objecte, i havent conclòs les obres relatives a la primera fase del Complex Industrial Audiovisual Ciutat de la Llum, SAU, dotat de sis platós, tres edificis de suport a la producció, un edifici de magatzem i tallers, i dues zones de rodatge en exteriors, està interessada a col·laborar per mitjà d'una ajuda econòmica amb les productores que produïsquen en el complex els seus llargmetratges, sèries o obres audiovisuals, amb caràcter experimental i amb la finalitat última de testar les instal·lacions.
  
D'esta manera, Ciutat de la Llum, SAU, obtindrà com contraprestació publicitar el complex junt amb la sèrie, adquirint rellevància a nivell nacional i internacional, i donant a conéixer que este es troba plenament operatiu, a fi que noves productores sol·liciten els servicis del complex.
  
Ciutat de la Llum, SAU, entén que esta col·laboració econòmica és fonamental i conseqüència lògica de l'esforç inversor realitzat per esta per a la construcció del complex, en precisar la posada en marxa i inici del negoci d'este, que es publicite en el món audiovisual que este es troba plenament operatiu, així com la garantia enfront de noves produccions que els elements del complex han sigut testats per altres productores, i que es troben en adequades condicions per a la seua utilització.
  
II. Així mateix, de Ciutat de la Llum, SAU, depén actualment l'Oficina Film Comissió. Element institucional creat dins del paper de la Generalitat Valenciana de desenvolupament dels elements bàsics necessaris per a assegurar la posada en marxa i consolidació del Complex Industrial Audiovisual Ciutat de la Llum, atés que l'efectivitat d'este requerix la implantació d'un element institucional que done servici al complex, a fi de, a través d'esta, promocionar, fomentar i desenvolupar estratègicament i econòmicament, en totes les seues dimensions, la indústria audiovisual valenciana.
  
La Film Comissió encamina els seus esforços a la posada en valor dels recursos de la regió, captant i recolzant el desenvolupament del nombre més gran possible de rodatges en la Comunitat i dinamitzant així el seu sector audiovisual.
  
D'esta manera, la Generalitat Valenciana i la Ciutat de la Llum, SAU, a través de la Film Comissió tenen un clar objectiu de dinamitzar tot el sector industrial audiovisual valencià, promocionant, difonent i aconseguint la presència empresarial de la indústria audiovisual valenciana en els mercats exteriors. Així mateix, fent realitat este projecte, es disposarà del mitjà necessari que permeta impulsar noves iniciatives, rendibilitzar les sinergies derivades d'una actuació concertada, servir de mitjà de foment de la comunicació, informació i col·laboració dels diversos agents de l'audiovisual valencià, amb altres entitats com ara universitats, centres de formació, etc. Així mateix, en síntesi servirà per a aconseguir l'ordenació i estructuració del sector audiovisual valencià.
  
Junt amb l'anterior, no ha d'oblidar-se el vessant turístic de la Film Comissió, de potenciació i promoció de la imatge de la Comunitat Valenciana, a nivell nacional i internacional, reforçant la imatge de la Comunitat Valenciana com a comunitat activa, innovadora i d'avantguarda.
  
III. Així mateix, Ciutat de la Llum, SAU, entén este acord com a element fonamental per al desenvolupament del sector audiovisual valencià, així com de tots els sectors de l'economia i indústria valenciana i especialment d'aquells enquadrats dins de l'àmbit d'influència del Complex Industrial Audiovisual Ciutat de la Llum; per això, i amb la finalitat de potenciar tals sectors, expressament considera necessari supeditar l'abonament de part de la col·laboració econòmica, a la justificació pels patrocinats, per mitjà de la presentació de les corresponents factures, que almenys, durant la producció, s'han adquirit béns, productes i servicis procedents de la Comunitat Valenciana, per almenys el doble de l'import de la col·laboració econòmica percebuda.
  
IV. Amb el propòsit últim de potenciar la producció d'obres audiovisuals a produir en el Complex Industrial Audiovisual Ciutat de la Llum, el director general de la Ciutat de la Llum, SAU, amb El Vistiplau del President del Consell d'Administració, acorden:
  
Primer. Realitzar la present convocatòria pública de patrocini d'aquelles obres audiovisuals, en les quals intervinguen productores valencianes, que s'hagen de produir en el complex industrial audiovisual, així com l'aprovació de les bases per què es regix la present convocatòria.
  
Segon. L'import d'este patrocini, a distribuir mentre hi haja crèdit suficient entre les distintes sol·licituds admeses i valorades favorablement, d'acord amb les bases de la present convocatòria, s'abonarà a càrrec del pressupost de l'any 2006 de Ciutat de la Llum, SAU.
  
Tercer. L'eficàcia de la present convocatòria de patrocini queda condicionada a l'existència, en el pressupost de Ciutat de la Llum, SAU, de l'any 2006, de crèdit adequat i suficient per a atendre els imports de col·laboració econòmica previstes en esta.
  
Quart. La present convocatòria s'inicia des de l'endemà de la seua publicació el Diari Oficial de la Generalitat Valenciana, i es poden presentar sol·licituds a partir de la data esmentada.
  
Alacant, 11 de novembre de 2005.- El director general de Ciutat de la Llum, SAU: José María Rodríguez Galant. Vist i plau, el president de Ciutat de la Llum, SAU: Luis Lobón Martín.
  
València, 11 de novembre de 2005.- El president de Ciutat de la Llum, SAU: Luis Lobón Martín.
  
ANNEX I
  
Bases públiques reguladores del patrocini de produccions audiovisuals a la Comunitat Valenciana a produir en el Complex Industrial Audiovisual Ciutat de la Llum d'Alacant
  
La mercantil Ciutat de la Llum, SAU, té com a objecte la «promoció, organització i gestió de totes les activitats que requerisca la construcció, posada en funcionament i explotació de l'actuació denominada ?Ciutat de la Llum, delimitada en el PEDUI Ciutat de la Llum d'Alacant, en l'àmbit qualificat com a sòl lúdic recreatiu i de totes les instal·lacions i activitats que existisquen o desenvolupen en esta, així com la construcció, posada en funcionament i explotació d'instal·lacions audiovisuals de qualsevol gènere.»
  
Dins de tal objecte i havent conclòs les obres relatives a la primera fase del complex industrial audiovisual, a Ciutat de la Llum, SAU, li interessa patrocinar per mitjà d'una col·laboració econòmica a les productores valencianes que s'assenten en el complex i produïsquen en este, la totalitat o part dels seus llargmetratges.
  
Com a contraprestació per la dita col·laboració econòmica es publicitarà el Complex Ciutat de la Llum, junt amb el llargmetratge, adquirint rellevància a nivell nacional i internacional, i donant a conéixer que este es troba operatiu, a fi que noves productores sol·liciten els servicis del complex.
  
Amb este fi, Ciutat de la Llum, SAU, fa pública la present convocatòria, que es regularà per les bases següents:
  
1. Objecte de la convocatòria
  
El patrocini té com a objecte el suport econòmic a les productores valencianes que per si mateixes o en coproducció amb altres productores nacionals i/o internacionals, produïsquen les seues obres audiovisuals total o en part en el Complex Industrial Audiovisual Ciutat de la Llum d'Alacant; com a contraprestació per la col·laboració econòmica, el patrocinat col·laborarà amb Ciutat de la Llum, SAU, per mitjà de la promoció del Complex Ciutat de la Llum.
  
2. Modalitats
  
La convocatòria contempla el patrocini de la producció de llargmetratges de ficció, per a l'exhibició en sales cinematogràfiques i la resta de mitjans i/o sèries de televisió de com mínim tres hores d'emissió.
  
3. Beneficiaris
  
Dins dels límits pressupostaris i d'acord amb les condicions i criteris que s'establixen en estes bases, podran concórrer per mitjà de la presentació dels seus projectes, les empreses de producció inscrites en el Registre Administratiu d'Empreses Audiovisuals de la Comunitat Valenciana.
  
4. Sol·licituds. Requisits generals
  
Podran optar al present patrocini les empreses que presenten les seues sol·licituds de patrocini durant els sis mesos següents des de l'endemà de la publicació de la present convocatòria en el Diari Oficial de la Generalitat Valenciana i que complisquen amb els requisits i condicions arreplegats en les presents bases.
  
D'acord amb les condicions i criteris que s'establixen en estes bases, podran rebre la col·laboració econòmica a canvi de la promoció del Complex Industrial Audiovisual Ciutat de la Llum, les empreses de producció inscrites en el Registre Administratiu d'Empreses Audiovisuals de la Comunitat Valenciana, que tinguen previst iniciar la seua producció, així com a realitzar la totalitat o part del rodatge en les instal·lacions del Complex Industrial Audiovisual Ciutat de la Llum d'Alacant.
  
Així mateix, seran requisits indispensables per a l'admissió de la sol·licitud de patrocini, els següents:
  
Requisits d'admissió
  
- Només podran ser beneficiaris de la present convocatòria les empreses de producció audiovisual inscrites en el Registre Administratiu d'Empreses Audiovisuals de la Comunitat Valenciana, en cas de coproduccions la participació de la productora valenciana serà almenys del 20%, llevat que es tracte de coproduccions d'origen internacional de pressupost superior a 57.299.739 d'euros, en les quals la participació de la productora valenciana haurà de ser almenys d'un 5%.
  
- La sol·licitud serà per a produir llargmetratges per a l'exhibició en sales cinematogràfiques o sèries de televisió de llarga duració (mínim de 3 hores).
  
- Hauran d'acreditar, en el moment de la sol·licitud, per mitjà de la presentació dels corresponents documents acreditatius, un pla de finançament cobert almenys al 50%.
  
- Els projectes que es presenten es trobaran en fase de preproducció, i és indispensable que el seu avançat estat, acredite la possibilitat d'iniciar el rodatge en els quatre mesos següents a la data de la sol·licitud.
  
- Hauran de presentar un pla de rodatge que incloga la utilització del Complex Industrial Audiovisual de Ciutat de la Llum, i les seues instal·lacions, almenys durant una setmana.
  
- Acreditació de la capacitat jurídica i d'obrar, així com la solvència tècnica, econòmica i professional.
  
- Pressupost mínim de la producció audiovisual de 2.600.000 d'euros.
  
5. Termini, lloc i forma de presentació de les sol·licituds i normes de tramitació
  
Termini. El termini de presentació de les sol·licituds s'iniciarà l'endemà de la publicació de la present convocatòria en el Diari Oficial de la Generalitat Valenciana, i es prolongarà durant els sis mesos següents a comptar de la dita data. Podent durant tal interval presentar les seues sol·licituds totes aquelles productores que complisquen els requisits anteriors.
  
Cada una de les sol·licituds presentades serà valorada i estudiada de forma independent i si en el termini de tres mesos des de la presentació de la sol·licitud, no hi ha una resolució i comunicació expressa sobre la sol·licitud s'entendrà que esta ha sigut desestimada.
  
Ciutat de la Llum, SAU, revisarà cada una de les sol·licituds perquè totes les dades exigides per la convocatòria figuren en l'expedient. Si la sol·licitud estiguera incompleta, Ciutat de la Llum, SAU, comunicarà a l'entitat sol·licitants les deficiències, perquè en un termini de 10 dies siguen esmenades, amb l'advertència que, si no ho fa així, s'entendrà que ha desistit de la petició.
  
Lloc. Tota la documentació requerida junt amb la sol·licitud de col·laboració econòmica i acceptació de les presents bases haurà de dirigir-se a Ciutat de la Llum, SAU, i presentar-se, dins del termini indicat, en les seues oficines administratives situades al carrer de Jean Claude Combaldieu, s/n. Ed. Ap. Producció, planta baixa. 03411, d'Alacant.
  
6. Documentació. Les sol·licituds s'acompanyaran de la documentació que s'establix a continuació, els documents que hagen de presentar-se seran originals o còpies d'estos que tinguen caràcter d'autèntiques conforme a la legislació vigent.
  
A) Els que acrediten la capacitat d'obrar de les empreses:
  
Si l'empresa fóra persona jurídica, per mitjà de la presentació de l'escriptura de constitució i modificació, si és el cas, inscrites en el Registre Mercantil, quan este requisit siga exigible conforme a la legislació mercantil que s'aplique. Si no fóra així, l'acreditació de la capacitat s'efectuarà per mitjà de l'escriptura o document de constitució, de modificació, estatuts o acte fundacional en què constaren les normes per què es regula l'activitat, inscrits, si és el cas, en el corresponent registre oficial.
  
Per als empresaris individuals serà obligatòria la presentació del document nacional d'identitat o de qui, si és el cas, el substituïsca reglamentàriament.
  
Per als que compareguen o firmen proposicions en nom d'un altre presentaran poder bastant a este efecte.
  
B) Els que acrediten la capacitat de les empreses per a contractar amb l'administració:
  
Declaració responsable de no trobar-se compresa en alguna de les circumstàncies de l'article 20 del Text Refós de la Llei de Contractes de les Administracions Públiques, realitzada davant de notari.
  
Acreditació de l'empresa d'estar donada d'alta en l'Impost d'Activitats Econòmiques, per mitjà de la presentació de l'alta, i si és el cas, de l'últim rebut sobre l'IAE.
  
Certificacions expedides pels òrgans competents (Agència Estatal de l'Administració Tributària, Conselleria d'Economia, Hisenda i Ocupació i de la Tresoreria General de la Seguretat Social) acreditativa que les empreses es troben al corrent en les seues obligacions socials i tributàries, i en concret de les circumstàncies següents:
  
a) Haver presentat, si estigueren obligades, les declaracions per l'Impost sobre la Renda de les Persones Físiques o de Societats, així com les corresponents declaracions per pagaments fraccionats a compte i retencions que en cada cas procedisca.
  
b) Haver presentat, si estigueren obligades, les declaracions periòdiques per l'Impost sobre el Valor Afegit, així com la declaració resum anual.
  
c) No tindre deutes de naturalesa tributària, en període d'execució o, en el cas de contribuents contra els quals no procedisca la utilització de la via de constrenyiment, deutes no ateses en període voluntari.
  
d) Estar inscrita en la Seguretat Social i, si és el cas, si es tractara d'un empresari individual, afiliat i en alta en el règim d'esta que corresponga en raó de la seua activitat.
  
e) Haver afiliat, si és el cas, en la Seguretat Social i haver donat d'alta als treballadors que presenten servicis a estes.
  
f) Haver presentat els documents de cotització corresponents a les quotes de la Seguretat Social i, si procedira, dels conceptes de recaptació conjunta amb estes, així com de les assimilades a aquelles a efectes recaptatoris, corresponents als 12 mesos anteriors a la data de sol·licitud de la certificació.
  
g) Estar al corrent en el pagament de les quotes o d'altres deutes amb la Seguretat Social.
  
C) Altra documentació:
  
a) Declaració de les subvencions sol·licitades, percebudes o concedides i pendents de percepció per altres administracions o institucions públiques i privades per a la mateixa finalitat, justificant documentalment la quantia d'estes.
  
b) Certificat d'estar inscrites en el Registre Administratiu d'Empreses Audiovisuals de la Comunitat Valenciana.
  
c) Acreditació de posseir els pertinents drets de propietat intel·lectual sobre el guió, i si és el cas, el d'opció sobre l'obra preexistent.
  
d) En el cas de coproduccions, haurà d'aportar-se còpia compulsada del contracte de coproducció.
  
e) Dos exemplars del projecte format per:
  
1) Guió.
  
2) Sinopsi del guió (màxim 10 folis).
  
3) Historial professional de l'empresa productora.
  
4) Pressupost de la producció.
  
5) Pla de finançament raonat i degudament documentat per mitjà d'aportació, si és el cas, dels contractes o acords subscrits a este efecte, amb especial referència a les aportacions, subvencions o ajudes sol·licitades i/o rebudes, d'altres administracions o institucions públiques o privades.
  
6) Pla de comercialització de la producció.
  
7) Pla de treball, amb indicació del temps de preparació i construcció de decorats, de rodatge, dates i localitzacions.
  
8) Composició de l'equip tècnic i artístic, especificant aquell que siga de procedència de la Comunitat Valenciana.
  
9) Currículum del director i del guionista de la producció.
  
10) Empreses de servicis que participen en el projecte, especificant quines són de la Comunitat Valenciana.
  
Ciutat de la Llum, SAU, podrà sol·licitar a l'interessat la seua compareixença personal o l'aportació dels documents o la informació que considere necessària per a l'estudi del projecte per al qual se sol·licita l'ajuda.
  
La presentació de sol·licituds per a optar al patrocini suposa l'acceptació expressa i formal de les condicions de la convocatòria.
  
7. Característiques de la col·laboració
  
En termes generals, l'import de la col·laboració econòmica regulada per la present convocatòria en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.
  
8. Obligacions dels beneficiaris.
  
8.1. Realitzar l'activitat que fonamenta el patrocini i justificar-la adequadament segons s'indica en esta convocatòria.
  
8.2. El beneficiari de la col·laboració econòmica objecte de la present convocatòria assumirà l'obligació d'exhibició i divulgació del Complex Ciutat de la Llum. Amb este fi, entre altres, es portaran a cap, entre altres, les següents accions de promoció del complex:
  
1. En la gala d'estrena del llargmetratge es col·locaran panells divulgatius de les instal·lacions i logo del Complex Industrial Audiovisual Ciutat de la Llum.
  
2. Realització de mencions detallades del Complex Industrial Audiovisual Ciutat de la Llum en totes les manifestacions promocionals en mitjans de comunicació de ràdio, televisió o premsa escrita que es realitzen per a la promoció del llargmetratge, etc.
  
3. En el decorat de la gala d'estrena del llargmetratge s'inclourà un logotip de Ciutat de la Llum, SAU, el qual haurà d'estar posicionat de tal manera que siga visible per tots els assistents i quede, igualment, dins del quadre de la retransmissió televisiva.
  
4. Presència per mitjà del material publicitari que aporte Ciutat de la Llum, SAU, en la seu, cines i la resta de llocs relacionats amb el llargmetratge.
  
5. Invitació a Ciutat de la Llum, SAU, als actes d'estrena i tots els actes protocol·laris que se celebren en relació amb el llargmetratge.
  
6. Menció expressa i preferent en els crèdits de la pel·lícula al rodatge d'esta en el complex industrial audiovisual de Ciutat de la Llum.
  
7. Inserció del logo Ciutat de la Llum en tots els mitjans en la promoció del llargmetratge, cartells, fotos, making off i en general en tot tipus de mitjans, ja siguen impresos o audiovisuals.
  
8. Cessió per als arxius de Ciutat de la Llum, SAU, d'imatges del rodatge del llargmetratge en el complex.
  
9. Disponibilitat de l'equip artístic de participar en actes i esdeveniments promocionals realitzats en o per Ciutat de la Llum.
  
8.3. Finalitzar la producció dins de l'any que s'especifique en el respectiu pla de treball, i la possibilitat d'acreditar el cost de la producció, o de la participació en esta en el cas de coproducció, per mitjà d'informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes.
  
8.4. Autorització a Ciutat de la Llum, SAU, per a la utilització de la producció en les activitats relacionades amb la política de promoció de l'audiovisual del complex.
  
8.5. Comunicar a Ciutat de la Llum, SAU, les ajudes i subvencions obtingudes de qualsevol organismes així com els altres recursos o ingressos per a la mateixa finalitat. La comunicació s'haurà d'efectuar quan es coneguen les aportacions i, en tot cas, amb anterioritat a la justificació de l'aplicació que se li ha donat als fons percebuts.
  
8.6. Disposar dels llibres comptables, registres diligenciats i d'altres documents degudament auditats, en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i de control.
  
8.7. Conservar els documents justificatius de l'aplicació dels fons rebuts en tant que podran ser objecte de les actuacions de control i de comprovació.
  
8.8. Acreditar que estan al corrent de les obligacions tributàries i de la Seguretat Social.
  
8.9. Depositar una còpia estàndard de projecció de la producció patrocinada en format i versió original i en perfectes condicions en la Filmoteca de la Generalitat Valenciana per al compliment de les seues finalitats. Els llargmetratges hauran de depositar la còpia de la producció en suport fotoquímic. Esta còpia serà considerada de conservació i es reservarà la Filmoteca l'ús d'esta.
  
Les sèries hauran d'entregar la producció patrocinada en versió original en suport magnètic Betacam digital.
  
L'incompliment de les anteriors obligacions serà causa de l'exigència de les responsabilitats o sancions corresponents segons la legislació vigent.
  
9. Import de la col·laboració econòmica:
  
9.1. L'import destinat per Ciutat de la Llum, SAU, per al patrocini de produccions audiovisuals es repartirà entre les produccions que resulten adjudicatàries de la present convocatòria, en funció del cost total de la producció així com les ajudes i subvencions que les dites produccions ja tingueren atorgades i dels altres criteris de valoració que s'establix en les presents bases.
  
9.2. El beneficiari haurà de constituir un aval a disposició de Ciutat de la Llum, SAU, corresponent al 10% de l'import de la col·laboració econòmica. Tal aval romandrà vigent fins transcorreguts els dos primers anys d'exhibició i divulgació del llargmetratge objecte del patrocini, i es tornarà si no s'hagueren derivat responsabilitats de cap tipus, en la dita data amb la sol·licitud prèvia del patrocinat.
  
9.3. En tot cas Ciutat de la Llum, SAU, decidirà discrecionalment respecte al nombre de produccions patrocinades, així com sobre la decisió de deixar deserta la present convocatòria, en el cas que cap dels sol·licitants reunisca les condicions desitjades per Ciutat de la Llum, SAU.
  
9.4. Del percentatge que resulte de l'aportació econòmica realitzada per Ciutat de la Llum, SAU, sobre el pressupost presentat per la productora es reembossarà a Ciutat de la Llum, SAU, dels ingressos obtinguts per la productora valenciana, una vegada recuperada la seua inversió, per la distribució en sala, la difusió televisiva i la distribució en vídeo i DVD, el 50% de tal percentatge.
  
En tot cas la participació de Ciutat de la Llum, SAU, en els ingressos obtinguts per la productora, s'estendrà durant els dos primers anys d'exhibició i divulgació del llargmetratge objecte del patrocini.
  
10. Comissió Tècnica
  
Totes les sol·licituds presentades en temps i forma seran estudiades i valorades per una Comissió Tècnica, presidida pel president del Consell d'Administració de Ciutat de la Llum, SAU, de la qual formaran part dos representants de la Film Comissió Ciutat de la Llum i serà assistida per un membre de l'Assessoria Jurídica de Ciutat de la Llum, SAU, que actuarà com a secretari. En el cas de produir-se alguna vacant o absència dels membres de la comissió, el president designarà els suplents corresponents.
  
11. Resolució de les sol·licituds
  
Per a l'ordenació i l'informe de resolució sobre el patrocini de cada una de les sol·licituds admeses, així com l'import de la col·laboració econòmica, la comissió tindrà en compte els criteris que s'indiquen a continuació:
  
El sistema de selecció per a ajudes als rodatges en la Ciutat de la Llum es basa en un sistema de punts.
  
El sistema de punts es calcula sobre un total de 100 punts, que es descomponen de la manera següent:
  
a) Setmanes de rodatge: valor màxim de 30 punts.
  
- Per cada setmana de rodatge en les instal·lacions de Ciutat de la Llum s'assignaran 3 punts.
  
- Per cada setmana d'ocupació (muntatge i desmuntatge) en les instal·lacions de Ciutat de la Llum, s'assignarà 1 punt.
  
- Per setmanes de rodatge a la Comunitat Valenciana, utilitzant els seus enclavaments geogràfics, patrimoni artístic cultural, etc., s'assignarà un màxim de 5 punts.
  
b) Pressupost de la producció: valor màxim de 40 punts.
  
- Menys de 4 milions d'euros: 10 punts.
  
- Entre 4 i 10 milions d'euros: 20 punts.
  
- Entre 10 i 40 milions d'euros: 30 punts
  
- Més de 40 milions: 40 punts.
  
c) Coproductors estrangers: valor màxim de 10 punts.
  
- Cada coproductor d'un altre país representa 5 punts.
  
d) Impacte mediàtic: valor màxim de 10 punts.
  
- Importància de l'equip artístic.
  
- Originalitat del guió.
  
e) Impacte en el sector audiovisual i econòmic valencià: valor màxim 10 punts.
  
- Contractació d'empreses de servici, equips tècnics i artístics valencians.
  
Es consideraran automàticament excloses aquelles que no superen els 25 punts. Respecte a les que superen la dita puntuació però no aconseguisquen els 60 punts, la Comissió Tècnica valorarà objectivament basant-se en l'interés global i conjunt del projecte presentat l'exclusió o no d'esta.
  
Els punts adjudicats es valoraran econòmicament de la forma següent:
  
Per a produccions de pressupost inferior a 4.000.000 d'euros, els 100 punts suposaran un 10% sobre el pressupost de la pel·lícula.
  
Per a produccions de pressupost superior a 4.000.001 euros i inferior a 55.006.026 d'euros, els 100 punts suposaran un 7,5% sobre el pressupost de la pel·lícula.
  
Per a produccions de pressupost superior a 12.823.221 euros, els 100 punts suposaran un 5% sobre el pressupost de la pel·lícula.
  
L'import de la col·laboració econòmica, a tots els efectes, serà amb IVA i la resta d'impostos inclosos.
  
Atenent els anteriors criteris i el total de pressupost disponible per a patrocini de produccions audiovisuals, s'elaborarà un informe de cada una de les sol·licituds admeses, justificant el muntant de col·laboració econòmica assignat i la proposta pertinent per a l'adjudicació per l'òrgan de contractació de Ciutat de la Llum, SAU, que resoldrà sobre la concessió del patrocini expressament en cada cas. Cada una de les resolucions serà notificada expressament a l'adjudicatari, així com publicada en el Diari Oficial de la Generalitat Valenciana.
  
No obstant els anteriors criteris Ciutat de la Llum, SAU, a la vista de l'informe de la Comissió Tècnica i per raons d'interés especial, prestigi nacional i internacional dels intervinents en el llargmetratge i impacte mediàtic excepcional podran, per estes raons degudament justificades, acordar l'increment econòmic d'algun dels patrocinis a fi d'adequar l'import de la col·laboració econòmica pel patrocini a l'impacte mediàtic i publicitari que s'haja de produir.
  
12. Forma de pagament
  
Acordada l'adjudicació del patrocini la col·laboració econòmica adjudicada, i amb independència que la resolució de l'adjudicació tinguera lloc abans de l'1 de gener de 2006, s'abonaran a partir de la dita data, d'acord amb el següent calendari de pagaments:
  
A l'inici del rodatge en el Complex Industrial Audiovisual Ciutat de la Llum, l'import corresponent al 40% de l'import de la col·laboració econòmica, tal import només es farà efectiu si l'adjudicatari haguera presentat l'aval a què fa referència la clàusula 7a de les presents bases.
  
L'import corresponent al trenta per cent (30%) de la col·laboració econòmica, en el moment en què la patrocinada acredite per mitjà de la presentació de les corresponents factures justificatives, les despeses en adquisició de béns, productes i servicis procedents de la Comunitat Valenciana, que en ocasió del llargmetratge i/o la sèrie, hagueren incorregut. Tals despeses ascendiran com a mínim al dos-cents per cent (200%) de l'import de la col·laboració econòmica.
  
L'import corresponent al trenta per cent (30%) de la col·laboració econòmica, en la data de la primera exhibició del llargmetratge o difusió televisiva de la sèrie, patrocinades.
  
Així mateix, Ciutat de la Llum, SAU, controlarà el temps de rodatge real en el complex, i en el cas que tal temps disminuïsca no corresponent amb el presentat en la sol·licitud i que va servir de base per al càlcul de la col·laboració econòmica, la Comissió Tècnica procedirà automàticament a recalcular l'import de la col·laboració econòmica d'acord amb el temps de rodatge realment realitzat.
  
Els pagaments es realitzaran, per mitjà de l'entrega de xec-pagaré nominatiu a la productora valenciana amb venciment a la vista, prèvia presentació per part del patrocinat de la corresponent factura i acceptació d'esta per Ciutat de la Llum, SAU
  
En cas de coproduccions, tant l'aval com les factures les presentarà la productora valenciana, en la seua qualitat de beneficiària.
  
ANNEX II
  
Model de sol·licitud
  
(Nom) ..., amb DNI número ..., en nom i representació de ..., amb domicili social a ..., província de ..., carrer ..., número ..., telèfon ..., CIF número ..., inscrita en el Registre Administratiu d'Empreses Audiovisuals de la Comunitat Valenciana i amb capacitat legal per a contractar en nom de l'esmentada empresa segons poder atorgat davant del notari de ..., (nom) ..., amb data ..., número de protocol ...
  
EXPOSA
  
Primer. Que presenta sol·licitud d'acord amb les bases de la convocatòria per al patrocini per Ciutat de la Llum, SAU, del ... (nom del llargmetratge o sèrie) i presenta tota la documentació sol·licitada.
  
Segon. Que reunix tots els requisits necessaris per a ser beneficiari de la convocatòria d'acord amb les bases publicades i que en cas de ser beneficiari d'esta complirà íntegrament els requisits i obligacions exposats.
  
Tercer. Que coneix i accepta íntegrament les bases de la convocatòria, a les quals se sotmet en totes les seues parts.